Denne sommer har været som en klimaapokalyptisk katastrofefilm.

Hedebølger og tørker over hele kloden har kostet masser af menneskeliv, forårsaget ukontrollerbare skovbrande og skabt ildsvind i fjorde og vandløb, der har fået fisk til at dø i hobetal.

I en ny analyse fra seks videnskabelige institutioner i Europa og USA er konklusionen klar:

»Sandsynligheden for at få en sådan varme eller endnu varmere vejr generelt er mere end dobbelt så høj i dag, som hvis menneskelige aktiviteter ikke havde ændret klimaet.«

Omkring 97 procent af verdens klimaforskere vurderer, at klimaforandringerne er menneskeskabte.

Men i Danmarks næststørste parti er man ikke overbevist om, at den forhøjede temperatur på kloden skyldes udledningen af drivhusgasser.

Torsdag sagde Dansk Folkepartis tidligere klimaordfører Per Dalgaard i Radio24syv, at der er »ingen i Dansk Folkeparti, der tror på, at klimaforandringerne er menneskeskabte«. Til Information fortæller Dansk Folkepartis nuværende klimaordfører, Mikkel Dencker, at han ikke vil lægge sig fast på »en bestemt forklaring«.

»Jeg kan da ikke udelukke tesen om, at de er menneskeskabte. Men så længe, der er pålidelige forskere, der siger det ene, og så nogle andre, der siger det andet, så føler jeg mig ikke fuldstændigt overbevist om, at den ene forklaring er mere rigtig end den anden. Så handler det mere om trospørgsmål, og det synes jeg først og fremmest hører til i en kirke og ikke i politik,« siger han.

Voldsomme klimaforandringer før

– Hvad mener du med, at det er et trosspørgsmål? Disse forskere har fremlagt videnskabelig dokumentation ...

»Når man hører, at der er folk med videnskabelig baggrund, der siger, at det er menneskeskabt, og så er der nogle, der siger, at det ikke er det, jamen, hvis man så vælger at holde på en af de to heste, så er det et spørgsmål om tro. Og jeg mener, at tro hører hjemme i en kirke, og det er ikke noget, man skal blande politik ind i. Man kan ikke få mig til at vælge at tro på den ene eller den anden forklaring.«

– De 97 procent af verdens klimaforskere, der på baggrund af deres forskning vurderer, at klimaforandringerne er menneskeskabte, er altså ikke troværdige, synes du?

»Nej, der er nogle forskere, der er overbevist om det ene, og nogle er overbevist om det andet, og jeg føler mig ikke på den baggrund kvalificeret til at være på den ene eller den anden side. Og derfor nøjes jeg med at se på det på den måde, at der er flere forskellige mulige forklaringer,« siger han.

Mikkel Dencker mener, at man skal lytte til videnskaben, og han medgiver, at et stort flertal siger, at klimaforandringerne er menneskeskabte, hvorfor det er »en sandsynlig forklaring«.

»Men jeg må også bare konstatere, at der jo har været voldsomme klimaforandringer tidligere i jordens historie, som ikke kan tilskrives menneskeskabt aktivitet.«

Optimistisk på fremtiden

Uanset om klimaforandringerne skyldes naturlige årsager eller menneskelige aktivitet, så er Mikkel Dencker optimistisk på fremtidens vegne.

»Hvis det er menneskeskabt, er det jo heldigt, at den teknologiske udvikling i de her år gør, at vedvarende energi er ved at blive fuldstændig konkurrencedygtigt med fossil energi, og jeg tror faktisk, at vi vil se inden for ganske få år, at det naturlige valg, når man skal udvide produktionskapaciteten for energi, vil være vedvarende energi, fordi det er det billigste. Så jeg ser ikke så sort og pessimistisk på det,« siger han.

– Der er også tilfælde, hvor vedvarende energi måske ikke er det, der kan betale sig allermest lige nu. Hvad skal man gøre i de tilfælde, hvor det ikke nødvendigvis er rentabelt at investere i vedvarende energi?

»Jamen, jeg tror ikke, der bliver mange felter tilbage, hvor der er brug for fossil energi. Transportsektoren er en af de store sektorer, hvor fossil energi stadig står for en stor del af det, men der ser man jo også, at den grønne teknologi udvikles kraftigt, og at elbiler snart kan konkurrere med brændstofbiler. Så jeg ser ikke så pessimistisk på det, som mange forskere og politikere godt kunne tænke sig, at alle gjorde.«

– Så vi skal ikke gøre mere for eksempelvis at gøre det mere rentabelt at købe en elbil?

»Jeg mener allerede, at der er en udvikling sat på skinner, der peger frem mod, at det vil skifte inden for ganske få år. Og jeg mener ikke, at der er behov for politiske initiativer til at fremme den udvikling. Det handler om, at der bliver taget et par få ekstra skridt teknologisk, som allerede er på vej, og så kører det af sig selv. Så jeg mener ikke, at der er behov for at skubbe det yderligere i gang fra politisk side.«

– Men lige nu mener flertallet af klimaforskere, at det ikke er nok at fortsætte den udvikling, vi har nu, men at vi er nødt til at gøre mere for at begrænse CO2-udslippet. Bør vi ikke gå efter et forsigtighedsprincip, hvis nu det er menneskeskabt?

»Jamen, jeg mener ikke, at vi skal gå til et neutralt CO2-samfund. Alene det, at man fjerner så meget CO2-udledning, som man gør i forvejen, så kommer man rigtig langt ned. Så jeg mener ikke, at man for enhver pris skal fjerne CO2-udledning. Det tror jeg simpelthen ikke kan lade sig gøre foreløbig.«

Vi skal indrette os

Mikkel Dencker mener, at klimaforskere »fremprovokerer en panikstemning, hvor vi skal omlægge hele energisystemet inden for ganske få år«. Den stemning vil han altså ikke tilslutte sig.

– Hænger det sammen med, at du er usikker på, om det overhovedet er CO2, der er med til at skabe de her voldsomme klimaforandringer? Klimaforskere siger jo netop, at vi bliver nødt til at gøre mere, end vi gør nu, for at begrænse udslippet ...

»Nej, ikke nødvendigvis. Men der har været CO2-udledning i århundreder, og derfor tror jeg simpelthen ikke på, at det er nødvendigt, at man fuldstændig giver op på CO2-udledning med så kort varsel.«

– Det virker, som om der er kommet en øget bevidsthed – i hvert fald i dele af befolkningen – om klimaforandringer denne sommer på grund af det utroligt varme vejr. Hvad tænker du er mest sandsynligt – at denne varme sommer er udtryk for menneskeskabte klimaforandringer eller naturlige?

»Det har jeg ikke noget bud på. Jeg kan se ligesom alle andre, at de sidste to somre har været noget anderledes, end hvad de plejer at være, men vi har sat varmerekorder for mange årtier siden, hvor det altså var varmere end nu, så der har hele tiden været de her udsving, så jeg vil ikke tilskrive det det ene eller det andet. Men bare konstatere, at der sker nogle ting, som er anderledes, end det plejer at være.«

Mikkel Dencker mener, at vi først og fremmest skal forholde os til den virkelighed, vi er i, og derfor skal vi forberede os på de klimaforandringer, der kommer.

»Det kan være ligegyldigt, om det kommer af den ene eller den anden årsag. Øgede regnmængder og varmere vejr, det må vi bare indrette os efter.«